RS เด้งเกือบ 2% หลังราคาร่วง 5 วันติด ขานรับตลท.คัดเข้าคำนวณ SET100 รอบครึ่งหลังปี 61
RS เด้งเกือบ 2% หลังราคาร่วง 5 วันติด ขานรับตลท.คัดเข้าคำนวณ SET100 รอบครึ่งหลังปี 61 ล่าสุด ณ เวลา 11.13 น. อยู่ที่ 18.40 บาท บวก 0.30 บาท หรือ 1.66% สูงสุดที่ 18.50 บาท ต่ำสุดที่ 17.80 บาท ด้วยมูลค่าซื้อขาย 54.82 ล้านบาท ฟากโบรกฯ แนะซื้อ ลุ้นกำไรปีนี้โตก้าวกระโดด ตามเม็ดเงินโฆษณาฟื้นตัวต่อเนื่อง
19 มิ.ย. 2561

ผู้สื่อข่าวรายงานว่า ราคาหุ้น บริษัท อาร์เอส จำกัด (มหาชน) หรือ RS ล่าสุด ณ เวลา 11.13 น. อยู่ที่ 18.40 บาท บวก 0.30 บาท หรือ 1.66% สูงสุดที่ 18.50 บาท ต่ำสุดที่ 17.80 บาท ด้วยมูลค่าซื้อขาย 54.82 ล้านบาท

ทั้งนี้ ราคาหุ้น RS ปรับตัวขึ้นหลังจากราคาหุ้นปรับตัวลงต่อเนื่อง 5 วันติด นับตั้งแต่ราคาหุ้นอยู่ที่ระดับ 20.60 บาท เมื่อวันที่ 11 มิ.ย.2561 ปรับตัวลง 2.5 บาท หรือ 12.13% สำหรับปัจจัยที่ส่งผลให้ราคาหุ้นปรับตัวขึ้น เนื่องจาก ตลท.ประกาศให้ RS เข้าคำนวณดัชนี SET100 รอบครึ่งหลังปี 2561 โดยจะมีผลในวันที่ 2 ก.ค.2561
อนึ่ง หุ้นที่ถูกคัดเลือกเข้ามาคำนวณใน SET50 หรือ SET100 ก็จะได้รับความสนใจจากนักลงทุนสถาบันทั้งในและต่างประเทศมากขึ้น ส่วนหุ้นที่ถูกคัดออกก็อาจจะถูกลดการลงทุนลง
ขณะเดียวกัน บล.เคทีบี (ประเทศไทย)  ระบุในบทวิเคราะห์ แนะนำซื้อ RS ให้ราคาเป้าหมายที่ 35 บาทต่อหุ้น ปัจจุบัน RS เทรดที่ PER 22x ซึ่งต่ำกว่ากลุ่ม Media และ Commerce โดยมองการปรับผังรายการเพื่อเพิ่มเรตติ้งและการปรับค่าโฆษณาเฉลี่ยจะหนุนให้รายได้จาก Media business ขยายตัว ในครึ่งหลังปี 2561
อีกทั้งเม็ดเงินโฆษณาเริ่มกลับมาขยายตัวอีกครั้งในตั้งแต่พ.ค.มองว่าเป็นสัญญาณที่ดี ที่เอเจนซี่ใช้จ่ายเงินโฆษณามากขึ้น เราเชื่อมั่นว่าผังรายการใหม่ของ RS จะได้รับการตอบรับที่ดี หนุนให้เรตติ้งเพิ่ม เราคงประมาณการรายได้จาก Media business ปี 2561 ที่ 1,938 ล้านบาท เพิ่มขึ้น 14% เทียบจากปีก่อน และกำไรสุทธิปี 2561 ที่ 827 ล้านบาท 148% เทียบจากปีก่อน